Title: ระเบียบ ก.อ. ว่าด้วยการตรวจสอบคุณสมบัติของผู้สมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วย

ระเบียบ ก

ระเบียบ ก.อ.
ว่าด้วยการตรวจสอบคุณสมบัติของผู้สมัครสอบคัดเลือก
เพื่อบรรจุเป็นข้าราชการอัยการในตำแหน่งอัยการผู้ช่วย[๑]

อาศัยอำนาจตามความในมาตรา ๒๓
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ ก.อ.
วางระเบียบการตรวจสอบคุณสมบัติของผู้สมัครสอบคัดเลือก เพื่อบรรจุเป็นข้าราชการอัยการในตำแหน่งอัยการผู้ช่วยไว้ดังต่อไปนี้

ข้อ ๑ 
ผู้สมัครสอบคัดเลือกต้องยื่นใบสมัครสอบคัดเลือกตามแบบของ ก.อ. ด้วยตนเองต่อเจ้าหน้าที่ผู้รับใบสมัครซึ่ง
ก.อ. จะได้กำหนดไว้ในประกาศการสอบคัดเลือก

ข้อ ๒ 
เมื่อเจ้าหน้าที่ได้รับใบสมัครสอบคัดเลือกไว้แล้วดังกล่าวในข้อ ๑ ให้จัดส่งผู้สมัครสอบคัดเลือกไปให้คณะกรรมการแพทย์ซึ่ง
ก.อ. จะได้กำหนดตามความในมาตรา ๒๓ (๑๒)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ ตรวจร่างกายและจิตใจ โดยกำหนดวันตรวจนั้นให้ใกล้ชิดกับวันยื่นใบสมัคร
และผู้สมัครต้องเสียค่าตรวจโรคด้วย

ข้อ ๓ 
ให้อนุกรรมการซึ่ง ก.อ. แต่งตั้งขึ้นเพื่อพิจารณาคุณสมบัติของผู้สมัครสอบคัดเลือก
มีอำนาจกำหนดวิธีการเพื่อตรวจสอบคุณสมบัติของผู้สมัครสอบคัดเลือกตามความในมาตรา ๒๓
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๐๓ วิธีการเช่นว่านี้ ให้ได้รับความเห็นชอบของ
ก.อ. ก่อน

ข้อ ๔ 
เมื่อได้รับข้อเท็จจริงอันเกี่ยวกับคุณสมบัติของผู้สมัครสอบคัดเลือกและรายงานของแพทย์ดังกล่าวแล้ว
ให้อนุกรรมการซึ่ง ก.อ. แต่งตั้งขึ้นตามความในข้อ ๓ นั้น พิจารณาและเสนอความเห็นไปยัง
ก.อ.

ข้อ ๕ 
ข้าราชการอัยการผู้มีสิทธิเข้าสอบคัดเลือกตามความในมาตรา ๖๘ แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๐๓ ไม่ต้องปฏิบัติตามระเบียบการดังกล่าวข้างต้น
แต่ต้องยื่นแสดงความจำนงสมัครสอบต่อเลขานุการ ก.อ. ภายในระยะเวลาตามที่ ก.อ.
ได้กำหนด

ให้ไว้ ณ วันที่ ๑๗ เมษายน พ.ศ. ๒๕๐๔
พลเอก ป.  จารุเสถียร
ประธาน ก.อ.

ดลธี/ผู้จัดทำ
๙ กันยายน ๒๕๕๓

เอกฤทธิ์/ผู้ตรวจ
๑๖ พฤศจิกายน ๒๕๕๓

[๑] ราชกิจจานุเบกษา
เล่ม ๗๘/ตอนที่ ๓๖/หน้า ๔๔๖/๒๕ เมษายน ๒๕๐๔